Diari Oficial de la Generalitat Valenciana


Sumari del DOGV 4112, del 23-10-2001 (2001/9773)

Notificació a Higinio García García de la Resolució adoptada pel conseller d'Obres Públiques, Urbanisme i Transports, en data 3 de juny de 2001.
------------------------------------------------------------------------------------------------------------------------------------------------

### Dades del document

Número de DOGV
:   4112

Data del DOGV
:   23-10-2001

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2001/9773


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Notificació a Higinio García García de la Resolució adoptada pel conseller d'Obres Públiques, Urbanisme i Transports, en data 3 de juny de 2001. [2001/M9773]
  
Ja que no s'ha pogut practicar la notificació al senyor Higinio García García i de conformitat que disposa l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en aplicació del que disposa el dit article, es publica el text íntegre de la Resolució adoptada pel conseller d'Obres Públiques, Urbanisme i Transports, amb data 3 de juny de 2001.
  
Vist el recurs d'alçada interposat pel senyor Vicente Nicola Llí i uns altres contra l'Acord de la Comissió Territorial d'Urbanisme de València de data 1 d'octubre de 1999, pel qual s'aprova definitivament l'homologació i el pla parcial del sector PRR-5 de Cullera (València), i de conformitat amb els següents:
  
Antecedents de fet
  
1. En sessió de l'1 d'octubre de 2000, la Comissió Territorial d'Urbanisme de València va aprovar definitivament l'homologació i el pla parcial del sector PRR-5 de Cullera, i es procedeix a la seua publicació en el Butlletí Oficial de la Província de València de data 25 de novembre de 2000 i ressenya de l'Acord d'aprovació en el Diari Oficial de la Generalitat Valenciana del dia 23 de febrer de 2001.
  
2. El dia 17 de novembre de 2000, el senyor Vicente Nicola Llí presenta davant dels serveis territorials d'Urbanisme de València el recurs d'alçada contra l'acord anteriorment citat.
  
3. Amb data 11 de desembre de 2000, es dóna trasllat del recurs a l'Ajuntament de Cullera a fi que present les al·legacions que estime oportunes, les quals són presentades el dia 28 de desembre de 2000.
  
4. El Servei Territorial d'Urbanisme de València va informar desfavorablement l'estimació del present recurs d'alçada amb data d'1 de febrer de 2001.
  
5. Amb data 28 de maig de 2001, el Servei Jurídic d'aquesta conselleria va informar favorablement la proposta de resolució desestimatòria formulada per la Direcció General d'Urbanisme i Ordenació Territorial en relació amb el recurs anteriorment citat.
  
Fonaments de dret
  
1. El recurrent al·lega, en primer lloc, que es procedeix a l'aprovació definitiva del projecte presentat, sense haver corregit les deficiències observades pels organismes afectats que, en el seu dia, van donar lloc a la suspensió de l'acord d'aprovació.
  
Al·lega també que falta l'informe del secretari municipal i que no es preveuen les indemnitzacions que per alteració del planejament corresponen per haver modificat l'aprofitament tipus del sector.
  
D'altra banda, assenyala que la divisió en dues unitats d'execució del sector PRR-5 atempta contra el principi d'equidistribució de l'article 5 de la Llei Reguladora de l'Activitat Urbanística, ja que no és possible distribuir equitativament les càrregues urbanístiques que es plantegen:
  
- Les cessions de sòl dotacional en la unitat 5.1 amb el 54%, mentre que en la unitat 5.2 suposa d'un 70 a 75%.
  
- En conseqüència, la meitat dels habitatges que es construïsquen en la unitat 5.2 no poden respectar els 5 metres de reculada a vials per a jardí o garatge.
  
- Totes les naus industrials, les cases de camp i els magatzems agrícoles que, per trobar-se fora d'ordenació i recaure en sòl dotacional han de ser demolits i indemnitzats, recauen sobre la unitat 2, mentre que l'única càrrega que correspondria a la unitat 5.1, que seria la séquia del Rei, la canalitzen al centre del sector de forma que la càrrega siga convenientment distribuïda entre aquests dos sectors.
  
- S'adjudica a la unitat 5.1 tot el sòl d'ús terciari, i s'adjudica una parcel·la d'equipament esportiu privat, mentre que la unitat 5.2 obté l'equipament esportiu en la zona de servitud de costes amb caràcter de dotacional públic per a tot el sector.
  
- Individualitzant la gestió de la unitat 5.2, en les parcel·les 39 i 49 es fixa una superfície mínima de 4000 m2 per a la construcció d'unifamiliars adossats, quan en la resta del sector la parcel·la mínima per a la mateixa tipologia és de 80 m2. La majoria dels titulars de les dites parcel·les són xicotets propietaris, i es difereix la seua ordenació a la redacció d'estudi de detall, la qual cosa comporta que no puguen concórrer en igualtat de condicions.
  
2. Pel que fa a la primera al·legació del recurrent, ha de ser desestimada perquè, amb data 20 de juliol de 1999, es va presentar la nova documentació per part del promotor on s'esmenaven les deficiències posades de manifest en la Comissió Territorial del dia 1 de juny de 1999. El nou projecte va ser sotmés a informe de la Comissió Informativa de la Comissió Territorial d'Urbanisme en la sessió de 24 de setembre del mateix any, en la qual s'acorda, segons consta en l'informe emés a l'efecte:
  
«L'informe favorable de la Direcció General de Costes del Ministeri de Medi Ambient, de data 1 de juny de 1999, estava condicionat al fet que les determinacions contingudes en la documentació presentada s'incorporaren al projecte que resulte aprovat definitivament. El representant del dit organisme en la Comissió Informativa comprova que s'ha complit la dita condició».
  
«El representant del Servei d'Explotació de Vies i Obres de la Diputació Provincial en la Comissió Informativa emet l'informe favorable respecte a la nova documentació presentada».
  
Així, els organismes sectorials afectats, per mitjà dels seus representants en la Comissió Informativa de la Comissió Territorial d'Urbanisme de València, informen en sentit favorable el nou projecte presentat i, en sessió de l'1 d'octubre de 1999, la Comissió Territorial d'Urbanisme va donar per esmenades les dites deficiències, si bé va acordar supeditar l'aprovació definitiva del projecte mentre no es diligenciara la documentació presentada, amb la data d'aprovació provisional pel ple de l'Ajuntament de Cullera.
  
El 8 d'agost de 2000, són aportats per l'ajuntament tres exemplars del projecte degudament diligenciats, per la qual cosa el director general d'Urbanisme resol, amb data 20 de setembre de 2000, considerar complit l'Acord de la Comissió Territorial d'Urbanisme de data 1 d'octubre de 1999 i declarar definitivament aprovat l'expedient i ordenar-ne publicació en el Butlletí Oficial de la Província de València.
  
3. Pel que fa a la qüestionable delimitació de les dues unitats d'execució i el desequilibri resultant entre beneficis i càrregues que afavoreix la unitat d'execució 5.1 enfront de la 5.2, cal recordar que l'article 29 de la Llei Reguladora de l'Activitat Urbanística estableix, com a objecte del programa, l'expressió de les obres que s'han d'escometre, el contingut exacte del qual es preveu en l'article 67 de la mateixa norma, que remet al seu torn a l'article 155 del Reial Decret Legislatiu 1/1992, en el punt b) del qual s'estableix que formen part dels costos d'urbanització els relatius a les indemnitzacions que exigisquen l'execució dels plans. Resulta, així, evident que s'han de preveure i establir un càlcul de l'aprofitament tenint en compte la dita circumstància.
  
4. Quant a les altres qüestions plantejades, relatives a PDAI, cal remetre's a l'informe municipal emés a l'efecte, per ser l'òrgan competent per a l'aprovació d'aquest.
  
5. El conseller d'Obres Públiques, Urbanisme i Transports és l'òrgan competent per a resoldre el recurs interposat, de conformitat amb el que estableix l'article 7 del Decret 110/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, i l'article 14 del Decret 77/1996, de 16 d'abril, del Govern Valencià, pel qual s'aprova el Reglament d'Òrgans Urbanístics de la Generalitat Valenciana.
  
Vistos els preceptes legals citats i la resta de general i pertinent aplicació, resolc:
  
Desestimar el recurs interposat pel senyor Vicente Nicola Llí i uns altres contra l'Acord de la Comissió Territorial d'Urbanisme de València, amb data 1 d'octubre de 1999, pel qual es va aprovar definitivament l'homologació i el pla parcial del sector PRR-5 del sòl urbanitzable de Cullera.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació o la publicació d'aquesta, de conformitat amb el que preveuen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això sense perjuí que es puga exercitar qualsevol altre recurs que s'estime oportú.